Opgeskorte vonnis vir strafbare manslagArgieffoto ŉ Soldaat van die Suid-Afrikaanse Weermag wat ŉ 10-jarige in 2011 doodgery het, het ŉ opgeskorte vonnis ontvang. Kago Moses Moiroagale (46) van Potchefstroom het Donderdag in die Tonga-landdroshof in Mpumalanga verskyn, het ŉ Sapa-korrespondent berig. Senior landdros Sam Nkuna het hom skuldig bevind aan strafbare manslag. Moiroagale is tot agt jaar tronkstraf gevonnis wat vir vier jaar opgeskort is op voorwaarde dat hy ŉ boete van R4 000 moet betaal. Sy regspan het vroeër aangevoer hy het nie die spoedgrens oorskry nie en hy het ook nie onder die invloed van alkohol bestuur toe die ongeluk plaasgevind het nie. Moiroagale het ook getuig dat die taxibestuurder, wat ook by die ongeluk betrokke was, nie met sy flikkerlig aangedui het hy wou draai nie. Die skoolmeisie, Amanda Charmaine Thobela, is op 21 September 2011 in Sibayeni naby die Swaziland/Mosambiekse grens oorlede. Moiroagale het onskuldig gepleit op aanklag van strafbare manslag.